Ray Bradbury

Rėjus Bredberis (, 1920 m. rugpjūčio 22 d. Waukegan, JAV – 2012 m. birželio 5 d. Los Andžele) – amerikiečių rašytojas fantastas.

 Biografija 
Gimė Jokigane, Ilinojaus valstijoje. Antras vardas buvo duotas aktoriaus Daglo Ferbenkso garbei. Tėvas – Leonardas Spoldingas Bredberis (anglų naujakurių palikuonis). Mama – imigrantė iš Švedijos Mari Ester Moberg.

1934 m. Bredberių šeima persikėlė į Los Andželą, kur rašytojas gyveno iki mirties. Bredberis niekada neturėjo vairuotojo pažymėjimo ir laikėsi neigiamo požiūrio į nuosavus automobilius. Rėjus Bredberis augo Didžiosios depresijos laikais, lėšų studijoms universitete neturėjo. Dar būdamas dvylikos nusprendė tapsiąs rašytoju ir atkakliai to siekė. Jaunystėje pardavinėjo laikraščius, po to keletą metų jį išlaikė žmona, kol pagaliau 1950 m. išleido pirmą stambų kūrinį – apysaką „Marso kronikos“. Kiek vėliau išspausdintas romanas „451 Farenheito“. Bredberis netruko išgarsėti visame pasaulyje.

 Kūryba 
Bredberio kūriniai dažniausiai apsakymai ar trumpos apybraižos. Jų centre – ne veiksmas, o dialogai, monologai, apmąstymai. Rašytojas fantastiką derina su detektyvu, melodrama. Jo kūrybai nebūdingi išsamūs technologinių detalių aprašymai, tačiau skiriama daug dėmesio veiksmo vietai, herojų išvaizdai, vardams, datoms, skaičiams, gamtai ir įvairiems jos reiškiniams. Siužetai kruopščiai apgalvoti, tačiau jie nėra svarbiausia kūrinio dalis. Bredberiui emocijos, atmosfera, jausena svarbesnės nei veiksmai.

Savo kūriniuose Bredberis ironizuoja miesčioniškumą, juokiasi iš žmonių be vaizduotės. Blogis ir prievarta jo kūryboje yra tarsi nerealūs ir geriausia su jais kovoti ignoruojant, nekreipiant dėmesio.

Pasak paties Bredberio, per savo gyvenimą jis parašė daugiau nei 400 apsakymų. Kai kurie iš jų vėliau tapo stambesniais kūriniais, kiti priklauso savotiškiems ciklams.

 Bibliografija 
Žemiau pateikiama dalis Rėjaus Bredberio kūrybos. Paryškintos knygos, išleistos Lietuvoje.

 Romanai 
 1950 m. Marso kronikos (The Martian Chronicles)
 1953 m. 451 Farenheito (Fahrenheit 451)
 1957 m. Pienių vynas (Dandelion Wine)
 1962 m. Kai artinasi blogis (Something Wicked This Way Comes)
 1972 m. Helovyno medis (The Halloween Tree)
 1985 m. Vienišasis prišaukia mirtį (Death Is a Lonely Business)
 1989 m. Pradžios pabaiga (End Of The Beginning)
 1990 m. A Graveyard for Lunatics
 1992 m. Green Shadows, White Whale
 2001 m. From the Dust Returned
 2004 m. Nužudykime Konstanciją (Let’s All Kill Constance)
 2006 m. Sudie, vasara (Farewell Summer)

 Trumpos istorijos ir jų rinkiniai 
 1947 m. Dark Carnival
 1951 m. The Illustrated Man
 1953 m. Skraidanti mašina (The Flying Machine)
 1953 m. The Golden Apples of the Sun
 1955 m. The October Country
 1959 m. A Medicine for Melancholy
 1960 m. R is for Rocket
 1966 m. S is for Space
 1969 m. I Sing The Body Electric!
 1988 m. The Toynbee Convector
 1996 m. Akies mirksniu (Quicker Than The Eye)
 1998 m. Driving Blind
 2002 m. One More for the Road

 Įvertinimas 
Bredberis yra kelių mokslinės fantastikos apdovanojimų ir daugelio kitų literatūrinių premijų laureatas. 1988 m. jis buvo įvertintas Nebula, 1954 m. – Hugo premijomis. Taip pat apdovanotas Pasaulio fantastikos premija, „Grand Master“, „SF Hall of Fame Living Inductee“ ir „Pierwsza Nagroda Fandomu“ apdovanojimais.

Vienas asteroidas pavadintas jo vardu (9766 Bradbury), o Mėnulyje yra „Pienių krateris“, 1971 m.  „Apollo 15“ įgulos pavadintas romano „Pienių vynas“ garbei, nors griežtai tariant šis pavadinimas dar nėra patvirtintas Tarptautinės astronomų sąjungos.

 Nuorodos 

 Oficiali svetainė

Kategorija:JAV fantastikos rašytojai